Толькі пад канец дня па рэдакцыі прайшла чутка, пра тое, што нешта нібыта здарылася на Чарнобыльскай атамнай станцыі. Не аварыя, а “нешта” – нейкі пажар, можа быць, выбух… Але гэта так – на ўзроўні шэпту між супрацоўнікамі, няпэўна і зусім не страшна… Відаць, рэдактар усё ж прагаварыўся камусьці з намеснікаў, а той шапнуў машыністцы-палюбоўніцы… Так, між іншым, без разумення і тым болей падкрэслівання небяспекі, што радыяцыя ўжо вакол. Чаго баяцца: не смярдзіць, не пахне, не коле, не пячэ... “На ўзроўні чуткі” – навіны таямнічай. Але ці мала такіх “навінаў” хадзіла тады сярод людзей, аднак у прэсу не трапляла, бо тая самая “перабудова”, якая ўрэшце і дала адносную свабоду слова, толькі-толькі пачала набіраць ход…